Source: http://www.demagog.sk/diskusie/666
Timestamp: 2017-10-22 17:03:49+00:00

Document:
Demagog.sk - Drucker a Krajčí v O5M12
Európska sekcia
Kampaň MAČIATKA
Kampaň s 3T
Používané zdroje
Demagog.SK ide na stredné školy
To be closer to V4 policy
Drucker a Krajčí v O5M12
O 5 minút 12, 18. septembra 2017.
Moderátor: Martin Strižinec
V nedeľu 18. septembra boli hosťami relácie O 5 minút 12 minister zdravotníctva Tomáš Drucker a poslanec NR SR a člen Výboru pre zdravotníctvo Marek Krajčí (OĽaNO). Hlavnou témou diskusie bolo zdravotníctvo. Ak chcete vedieť ako presne používali fakty a štatistické údaje, prečítajte si našu analýzu.
Tomáš Drucker
Marek Krajčí
Pravda Nepravda Zavádzanie Neoveriteľné
Všetci politici
Všetky výroky
Zavádzanie
Neoveriteľné
Dôležitý výrok
„…tá najväčšia časť dlhu 80%, ktorý máme, je tvorená piatimi nemocnicami, 87 % piatimi, to sú tri univerzitné nemocnice, k tomu je to fakultná nemocnica v Prešove a Detská fakultná v Banskej Bystrici, tie držia až 87% dlh (…).“
zobraziť odôvodnenie
Celkové záväzky zdravotníckych zariadení v pôsobnosti Ministerstva zdravotníctva (MZ SR) činia 702,13 milióna eur, z toho 647,24 miliónov eur predstavujú záväzky po lehote splatnosti (.doc, s. 3). Päť spomínaných nemocníc (okrem Fakultnej nemocnice v Prešov a Detskej fakultnej nemocnice v Banskej Bystrici sa ďalej zrejme jedná o univerzitné nemocnice v Bratislave, Košiciach a Martine) sa na sume záväzkov po lehote splatnosti podieľa 548,53 miliónmi eur, teda 84,7 percentami. Napriek odchýlke výrok hodnotíme ako pravdivý.
Ku koncu roku 2016 dosiahli celkové záväzky zdravotníckych zariadení v pôsobnosti MZ SR výšku 702,13 milióna eur. Záväzky po lehote splatnosti činili 647,24 milióna eur. Oproti predchádzajúcemu roku narástol dlh v zdravotníctve o 97,37 milióna eur. Najväčšou sumou, 547,16 miliónov eur, sa na tomto dlhu podieľajú štátne univerzitné a fakultné nemocnice.
Podľa údajov od Finstat.sk predstavujú celkové záväzky piatich spomínaných nemocníc dohromady 548 526 787 eur, čo je 78,12% z celkových záväzkov zdravotníckych zariadení MZ SR.
V prípade záväzkov po lehote splatnosti, ktorých výpovedná hodnota by v tejto situácii bola vyššia, sa nám podarilo nájsť údaje len u FNsP Prešov a DFNsP Banská Bystrica.
Vláda dňa 13. septembra 2017 odsúhlasila koncept oddlženia nemocníc, ten ešte musí byť schválený parlamentom. Oddlženie sa má týkať štátnych aj neštátnych nemocníc, štát naň vydá najviac 585 miliónov eur, a bude prebiehať dvoma formami: elektronickou aukciou a dohodou o fixnom diskonte. Nemocnice najviac dlhujú dodávateľom špeciálneho zdravotníckeho materiálu a liekov, Sociálnej poisťovni, daňovým úradom, či zdravotným poisťovniam. Bude sa jednať historicky už o štvrté oddlžovanie (posledné oddlženie prebehlo v roku 2011), potrvá tri roky, a bude mať štyri vlny a prísne pravidlá. V prvej etape oddlžovania bude použitých približne 80 miliónov eur, uhradené budú pohľadávky staršie ako dva roky. Jednou z podmienok úhrady dlhov je vypracovanie ozdravných plánov. Tie by v prípade štátnych nemocníc mali byť hotové do konca septembra 2017. Prvé oddlženie by následne malo nastať v novembri tohto roku.
Analytik Ineko Dušan Zachar ocenil sankčný mechanizmus schválenej Koncepcie oddlženia zdravotníckych zariadení, ktorý môže "v určitej miere motivovať niektoré zdravotnícke zariadenia, aby po oddlžení hospodárili lepšie." Ani sankcie však podľa Zachara nebudú pre veľké štátne nemocnice dostatočnou výstrahou; tie nové dlhy vytvárať neprestanú.
Plán na oddlženie nemocníc najviac kritizuje Slovenská asociácia dodávateľov zdravotníckych pomôcok. Podľa jej údajov štátne nemocnice dlhovali dodávateľom pomôcok ku koncu druhého štvrťroka 2017 takmer 188 miliónov eur (z toho viac ako 160 mil. eur je po lehote splatnosti).
"Koncepcia oddlženia zdravotníckych zariadení predložená MZ SR sa vzťahuje na pohľadávky po lehote splatnosti k 31.12.2016, ktoré boli len vo výške len 135 mil. EUR. V porovnaní s pohľadávkami po lehote splatnosti k 30.6.2017 vo výške 160 mil. EUR ide o takmer 20 % nárast pohľadávok po lehote splatnosti za obdobie ½ roka. Štát neprijal ani nevytvoril opatrenia, ktoré by zamedzovali oneskoreniu platieb, porušuje tým Smernicu Európskeho parlamentu a Rady 2011/7 o boji proti oneskoreným platbám v obchodných transakciách," uviedli dodávatelia v otvorenom liste ministrovi.
„…sme v situácii, kedy nemocnice produkujú rekordné dlhy (…).“
Podľa posledných správ o vývoji dlhu v rezorte zdravotníctva sa dlhy zdravotníckych zariadení každoročne zvyšujú. V roku 2016 dosiahli zdravotnícke zariadenia doposiaľ najvyšší kumulatívny dlh. Výrok Mareka Krajčího teda hodnotíme ako pravdivý.
O zadĺžení organizácií, patriacich do pôsobnosti Ministerstva zdravotníctva SR (MZ SR) každoročne predkladá príslušný minister na rokovanie vlády tzv. Informáciu o vývoji dlhu v rezorte zdravotníctva za uplynulý rok.
Uvedený dokument obsahuje informáciu o vývoji dlhu piatich kategórií subjektov: príspevkových organizácií v pôsobnosti MZ SR; zdravotníckych zariadení v pôsobnosti ministerstva vnútra a ministerstva obrany; zdravotníckych zariadení delimitovaných na obce a vyššie územné celky; zdravotníckych zariadení, ktoré boli v zmysle zákona č. 578/2004 Z. z. transformované na akciové spoločnosti a zdravotných poisťovní kumulatívne.
Celkové záväzky zdravotníckych zariadení po lehote splatnosti každým rokom rastú, v roku 2016 bol dlh na úrovni 647,24 miliónov eur. Rekordne nízku úroveň dlhu dosiahli zdravotnícke zariadenia v roku 2011 (159,9 miliónov eur), kedy došlo k ozdraveniu nemocníc v správe MZ SR a MO SR.
Dokumenty predložené vláde na rokovanie o dlhu v rezorte zdravotníctva sú dostupné pre roky 2014, 2015 a 2016. Vývoj dlhu a medziročnú zmenu záväzkov po lehote splatnosti v období od 2009 až do roku 2016 predstavuje nasledovný graf:
„…do tých nemocníc ide častokrát aj menej financií ako by malo ísť, to dokázal aj teraz Najvyšší kontrolný úrad, (…).“
Univerzitné a fakultné nemocnice dávajú na zdravotnú starostlivosť viac peňazí, ako im prichádza od zdravotných poisťovní. Vyplýva to z Čiastkovej správy o výsledku kontroly "Verejné financie a majetok zdravotníckych zariadení" za rok 2016 (.pdf) a 2017 (.pdf), ktorú vyhotovil Národný kontrolný úrad (NKÚ) SR. Nemocnice tak vo všeobecnosti získavajú menej financií ako by mali, a preto hodnotíme výrok ako pravdivý.
Správy z prvej a druhej etapy prierezovej kontroly zdravotníctva boli publikované NKÚ v septembri 2016, respektíve júni 2017. Oba dokumenty sa snažili zamerať na dodržiavanie všeobecne záväzných právnych predpisov, na hospodárnosť, efektívnosť a účinnosť pri nakladaní s verejnými financiami a majetkom vybraných zdravotníckych zariadení.
Prvá čiastková správa sa zaoberala deviatimi koncovými zariadeniami, ktoré sú príspevkovými organizáciami v zriaďovateľskej pôsobnosti Ministerstva zdravotníctva (MZ) SR. Konkrétne šlo o fakultné nemocnice v Banskej Bystrici, Nitre, Nových Zámkoch, Žiline, Trnave, Trenčíne a univerzitné nemocnice v Bratislave a Košiciach. V časti 3.1.2 Úhrady za poskytnutú zdravotnú starostlivosť (.pdf, s. 16) sa píše:
"Rozsah poskytnutej zdravotnej starostlivosti, ktorý garantuje štát na základe povinného zdravotného poistenia, bol vyšší ako finančné zdroje uhradené zdravotnými poisťovňami, čo súvisí so zvyšovaním zadlženosti a stratového hospodárenia kontrolovaných zdravotníckych zariadení".
V správe sa vypočítavala a vzájomne porovnávala výška nákladov na 100,00 eur celkovej poskytnutej zdravotnej starostlivosti v spomínaných zdravotníckych zariadeniach. Priemerné náklady na 100,00 eur celkovej poskytnutej zdravotnej starostlivosti v rámci rokov 2011 — 2015 boli v sume až 122,59 eur, pričom náklady na týchto 100,00 eur sa v jednotlivých nemocniciach pohybovali v rozmedzí od 161 eur (rok 2011 vo FN Trnava) po 95,32 eur (rok 2014 vo FN Nitra). V roku 2017 sa k analýze deviatich fakultných a univerzitných nemocníc pridali tri detské fakultné nemocnice v Bratislave, Banskej Bystrici a Košiciach. Dokopy tak druhá čiastková správa (.pdf, s. 15) konštatovala, že "priemerné náklady na 100 eur uhradenej zdravotnej starostlivosti v 12 príspevkových organizáciách medzi rokmi 2011 — 2015 predstavovali sumu 133,50 eur. V rozhodujúcej časti nemocníc bol tento pomer najhorší v roku 2011, kedy napr. v DFNsP Bratislava dosiahli náklady 167 €, kým v roku 2014 „iba“ 122 €. Trend zlepšovania pomeru uhradenej zdravotnej starostlivosti a nákladov sa v sledovanom období zlepšoval takmer vo všetkých organizáciách, v roku 2015 poklesol v priemere na cca 115 €".
Čiastková správa 2 (.pdf, s. 20) sa zaoberala tiež piatimi samosprávnymi nemocnicami v Dolnom Kubíne, Považskej Bystrici, Prievidzi, Zlatých Moravciach a Nitre (tú tvoria dve prevádzky — Topoľčany a Levice). Tu priemerné náklady na 100 eur uhradenej zdravotnej starostlivosti predstavovali sumu 111,28 eur. Tieto i predošlé údaje svedčia o tom, že činnosť nemocníc dosahuje náklady, ktoré nie sú v plnej miere hradené. Vo svojom záverečnom stanovisku (.pdf, s. 7) preto považuje Najvyšší kontrolný úrad SR "(…) za dôležité, aby zriaďovatelia venovali tomuto ukazovateľu mimoriadnu pozornosť. Musí byť zrejmé, akú úlohu v tomto negatívnom vzťahu zohrávajú objektívne (napr. štruktúra zdravotníckych služieb) a akú subjektívne faktory (neefektívny manažment). Aj v tomto prípade sú rozdiely medzi najlepším a najhorším pomerom nákladov a úhrad značné, preto je nevyhnutné tieto rozdiely objasniť".
Okrem nemocníc boli rovnakým spôsobom skúmané srdcovocievne ústavy v Bratislave, Banskej Bystrici a Košiciach (.pdf, s. 1). Tu priemerné náklady na 100 eur poskytnutej zdravotnej starostlivosti predstavovali 99,18 eur, čiže na každých 100 eur poskytnutej starostlivosti bol dosiahnutý, ako jediný skúmaný segment zdravotníckych zariadení, zisk v sume 0,82 eur. Ďalšie dve transformované zdravotnícke zariadenia v Poprade a Piešťanoch (.pdf, s. 26) vykazovali priemerné náklady na 100 eur poskytovanej zdravotnej starostlivosti 110,27, respektíve 113,06 eur.
Kontrolóri v súčasnosti realizujú už tretiu etapu kontroly, v rámci ktorej preverujú zdravotnícke zariadenia s rôznymi formami hospodárenia a nakladania s majetkom. Po jej ukončení sa zamerajú na samotný rezort zdravotníctva a všetky tri zdravotné poisťovne.
„…to (výberové konania na riaditeľov nemocníc, pozn.) bolo málo transparentné na to, aby bol väčší záujem o tie pozície, na ktoré ste robili výberové konania, konštatovala to aj Transparency International. Vieme, že na jeden post sa hlásilo v primere 1,5 uchádzača (…).“
Výrok sa týka Druckerových nominácií do vedenia niekoľkých nemocníc na Slovensku. Na základe informácií uverejnených na stránke Transparency International Slovensko môžeme považovať tento výrok za pravdivý. Či by bol však väčší záujem o pozície je len subjektívnym tvrdením Krajčího, ktoré neoverujeme.
Výberové konania sa týkali obsadenia členov štatutárneho orgánu niekoľkých nemocníc na Slovensku. Niektoré z nich sú už aj ukončené, iné ešte čakajú na víťaza. Na stránke Ministerstva zdravotníctva SR sú uverejnené ukončené výberové konania ako aj tie práve prebiehajúce.
Už na vyššie uvedenej stránke Ministerstva zdravotníctva SR, v časti, kde sú uverejnené výsledky jednotlivých výberových konaní môžeme zhodnotiť slabý záujem o tieto posty.
Na nízku transparentnosť týchto výberových konaní upozorňuje aj Transparency International Slovensko, ktorej víziou „je krajina s transparentnými a zodpovednými ľuďmi a inštitúciami bez korupcie.“ Transparency nielen informovala a sledovala túto situáciu, ale takisto adresovala ministerstvu odporúčania týkajúce sa zväčšenia transparentnosti a dôveryhodnosti daných výberových konaní. Skutočne uvádzajú, že po prvých zverejnených výsledkoch výberových konaní sa na pozíciu v priemere hlásilo 1,5 uchádzača.
„…ten spomínaný katalóg výkonov, ktorý definuje cenu bodov za jednotlivé výkony, je extrémne starý, z roku 1995. Dodnes ho nikto nezmenil a tým pádom majú poisťovne aj obrovský by som povedal priestor rozhodovať sa sami, čo za čo nakúpia a čo z tých nových diagnostických terapeutických postupov budú preplácať a akým spôsobom…“
Koncepcia tzv. bodovníka zdravotných výkonov bola urobená podľa nemeckého vzoru už v roku 1993. Nie je však pravda, že by bol nebol od roku 1995 zmenený, stalo sa tak niekoľkokrát, no údajne nikdy nie dostatočne efektívne. Aktuálne je však bodový systém nezmenený od roku 2005 a v praxi závisí výška platieb na dohode poskytovateľov zdravotnej starostlivosti a poisťovní. Je pravda, že kvôli neaktuálnosti a deregulácii majú poisťovne rozhodovací priestor pri výške a spôsobe platieb. Výrok Mareka Krajčího hodnotíme ako nepravdivý.
Podľa textu autora MUDr. Tomáša Szalaya, PhD., výkonného riaditeľa neziskovej organizácie Health Policy Institute (HPI) je situácia okolo zoznamu zdravotných výkonov zmätočná. Stále sa, údajne zo zotrvačnosti, používa tzv. „nemecký“ zoznam výkonov s bodovým ohodnotením z 90-tych rokov, napriek tomu, že neexistuje právny predpis, ktorý by ho aktuálne upravoval.
Tento tzv. bodovník vznikol adaptáciou nemeckého katalógu zdravotných výkonov 1. apríla 1993, pričom podľa Prof. MUDr. Gustáva Kováča, Csc., MBA zostali ponechané i pôvodné nemecké bodové sadzby bez stanovenia slovenskej hodnoty bodu. V dokumente (.pdf, s. 2) „Monitoring médii 11. júl 2017“ Slovenského odborového zväzu zdravotníctva a sociálnych služieb sa ďalej uvádza, že po štúdiách bol v septembri 1997 katalóg zdravotných výkonov adaptovaný na slovenské pomery, pričom ale nemecké definície výkonov i bodové sadzby (v rámci proporcií) zostali zachované, hodnota bodu však bola pozmenená na 27 halierov. Profesor Kováč ďalej v texte spomína, že odvtedy žiadna rozsiahla štúdia nebola publikovaná a uskutočnené zásahy do zoznamu neboli dostatočne odborné. Ako dôsledok toho uvádza i deformáciu cien a dvojnásobná cena CT vyšetrení na Slovensku v porovnaní s Nemeckom.
Podľa už spomínaného Tomáša Szalaya zaviedlo Ministerstvo zdravotníctva v roku 2004 dva pojmy, a to Katalóg zdravotných výkonov (skrátene Katalóg) a Zoznam zdravotných výkonov (skrátene Zoznam). Prvý menovaný bol prehľadom všetkých zdravotných výkonov, Zoznam bol výberom výkonov z Katalógu, ktorý sa držal diagnostických a terapeutických štandardov, vrátane indikačných a frekvenčných obmedzení pre dané ochorenia. V roku 2008 bol však Zoznam zrušený a Katalóg premenovaný na Zoznam zdravotných výkonov.
O týchto legislatívnych procesoch informoval v článku aj profesor Kováč, ktorý uvádza, že tvorba nového zoznamu zdravotných výkonov podľa § 3 zákona č. 576/2004 Z. z. začala až po schválení koncepcie tvorby zdravotných výkonov v apríli 2008. Na zozname zdravotných výkonov pracovala katalogizačná komisia, avšak po parlamentných voľbách v roku 2010 začala vláda presadzovať DRG systém, ktorý začal tvoriť Úrad pre dohľad nad zdravotnou starostlivosťou podľa nemeckého vzoru. DRG (Diagnosis Related Groups) je "…klasifikačný systém, ktorý umožňuje zatriediť prípady hospitalizácii podľa diagnóz a diagnostických a liečebných výkonov do skupín s podobným klinickým priebehom a ekonomickými nákladmi".
Je však potrebné podotknúť, že Zoznam zdravotných výkonov (alebo i Katalóg zdravotných výkonov) nie je synonymum pre tzv. bodovník. Zoznam totiž nemusí obsahovať i bodové ohodnotenia. Ako už bolo povedané, "nemecký bodovník" z 90-tych rokov bol od tej doby aspoň čiastkovo upravovaný, preto nie je pravdou, že by nebol dodnes pozmenený. Napríklad Zoznam zdravotných výkonov a ich bodové hodnoty sú prílohou k nariadeniu vlády č. 226/2005 Z. z.
Tento zákon v § 1 (odstavec 2) definuje i bodový systém. Zdravotné výkony sa „…ohodnocujú počtom bodov uvedených v zozname zdravotných výkonov…“.
Podľa odstavca č. 3 sa minimálna výška úhrady za jeden bod zdravotného výkonu poskytovaného v rámci všeobecnej ambulantnej zdravotnej starostlivosti ustanovuje na 0.019916 eura a maximálna výška úhrady za jeden bod zdravotného výkonu poskytovaného v rámci špecializovanej zubno-lekárskej ambulantnej zdravotnej starostlivosti na 0.029875 eura. Nariadenie vlády ďalej upravuje i minimálne výšky úhrady pre ambulancie lekárskej služby prvej pomoci.
Zákon teda stanovuje minimálnu výšku úhrady za jeden bod.
Podľa zdrojov sú však platobné mechanizmy a ceny v zdravotníctve významne deregulované a výška platieb je postavená na dohode medzi poskytovateľmi zdravotnej starostlivosti a poisťovňami. Túto prax potvrdil napríklad aj prezident Asociácie nemocníc Slovenska Marian Petko v článku na portáli vzdravotníctve.sk v súvislosti s aktuálnym zavádzaním DRG systému. "Cena (pri DRG) nebude stanovená dohodou ako dnes, ale kalkuláciou s presnými pravidlami.“
Podľa názoru na blogu Doc. MUDr. Mgr. Tibora Hlavatého PhD. je "ďalším problémom je určovanie cien za výkony. Tie sa na Slovensku vyjednávajú medzi poisťovňami a poskytovateľmi doslova ako na blšom trhu, čisto iba podľa vyjednávacej sily."
Časť výroku Mareka Krajčího o veľkom rozhodovacom priestore pre poisťovne je pravdivá. Ako ďalej naznačuje, pri "nových diagnostických terapeutických postupoch" taktiež môže vznikať nejednoznačnosť, keďže zoznam výkonov nie je dostatočne aktualizovaný.
Rezort zdravotníctva totiž v správe pre SITA uvádza: "Aktuálne platný Katalóg zdravotných výkonov už nespĺňa potreby poskytovateľov pri poskytovaní zdravotnej starostlivosti vo všetkých špecializačných odboroch. Spektrum vykonávaných zdravotných výkonov pri poskytovaní zdravotnej starostlivosti sa od roku 2004 a 2005 výrazne rozšírilo".
„Fico rozpráva už možno desať rokov o tom, že zakáže zisk poisťovní.“
Téme zákazu zisku poisťovní z verejného zdravotného poistenia sa Robert Fico venuje už od roku 2007, od zmeny zákona č. 530/2007 Z.z. o zdravotných poisťovniach a dohľade nad zdravotnou starostlivosťou. Premiér aj po medzinárodnej arbitráži a rozhodnutí Ústavného súdu SR, ktorý zrušil platnosť novely, sa naďalej venuje tejto problematike. Zákaz ziskov poisťovní je spomenutý aj v programovom vyhlásení súčasnej vlády. Výrok Krajčího hodnotíme ako pravdivý.
Prvá vláda Roberta Fica v roku 2007 presadila novelu zákona č. 530/2007 Z.z. o zdravotných poisťovniach a dohľade nad zdravotnou starostlivosťou, ktorý dopĺňal zákon č. 581/2004 Z.z… Z tejto novely vyplývalo, že zdravotné poisťovne budú musieť vrátiť prípadný zisk z verejného zdravotného poistenia späť do zdravotníctva. Zákaz zisku sa netýkal komerčného poistenia. Robert Fico sa po prijatí novely zákona vyjadril: "Ak ponúkne zdravotná poisťovňa produkt pre pacienta v podobe pripoistenia, a z toho bude tvoriť zisk, nech sa páči. Ale nie, že vyberie od ľudí, ľudia musia zo zákona tie peniaze niekde poslať, oni si z toho odrežú 10 % a povedia toto je môj zisk."
V roku 2011 Ústavný súd Slovenskej Republiky rozhodol, že obmedzovanie zisku zdravotných poisťovní je protiústavné. Ustanovenie § 15 ods. 6 zákona č. 581/2004 Z. z. o zdravotných poisťovniach, dohľade nad zdravotnou starostlivosťou a o zmene a doplnení niektorých zákonov v znení neskorších predpisov n i e j e v súlade s čl. 1 ods. 1, čl. 20 ods. 1 a 4 a čl. 35 ods. 1 v spojení s čl. 13 ods. 4 Ústavy Slovenskej republiky, ako aj s čl. 1 Dodatkového protokolu k Dohovoru o ochrane ľudských práv a základných slobôd (.pdf, s. 1).
Ústavný súd svoje rozhodnutie odôvodnil tým,že: „…ustanovením povinnosti použiť kladný hospodársky výsledok (zisk) len na úhradu zdravotnej starostlivosti, t. j. odňatím práva zdravotným poisťovniam rozhodovať autonómne o použití zisku došlo k neprípustnému zásahu do vlastníckeho práva a práva na podnikanie súkromných zdravotných poisťovní, ako aj porušeniu princípov právneho štátu a tiež porušeniu viacerých ustanovení Zmluvy o fungovaní EÚ“ (.pdf, s. 2).
Z dôvodu prijatia novely zákona č. 530/2007 Z.z. o zdravotných poisťovniach a dohľade nad zdravotnou starostlivosťou čelila Slovenská republika medzinárodnej arbitráži v spore so spoločnosťou ACHMEA. Akcionári súkromnej zdravotnej spoločnosti Union sa so Slovenskou republikou súdili o zisky z doby platnosti zákona.
Robert Fico aj po zrušení platnosti novely zákona č. 530/2007 Z.z. o zdravotných poisťovniach a dohľade nad zdravotnou starostlivosťou opakovane podporil zákaz ziskov pre zdravotné poisťovne. V júli 2012 povedal: „My si nemôžeme v situácii, keď nám chýbajú finančné prostriedky v zdravotníctve, dovoliť, aby sa nám strácali desiatky miliónov eur v súkromnom priestore len preto, že niekto vytvoril v minulosti súkromným zdravotným poisťovniam možnosť podnikať s verejnými zdrojmi.“ V októbri 2012 podobne komentoval zisky poisťovní: “Nemienime akceptovať, aby súkromné zdravotné poisťovne odoberali zisky z verejných zdrojov, ktoré idú do zdravotníctva, a tieto zisky používali na súkromné účely.”
Téma obmedzenia zisku poisťovní sa opäť objavila v programovom vyhlásení vlády SR 2016 – 2020. Vláda pripraví pravidlá pre účelnosť vynakladania verejných zdrojov, ktoré sa budú realizovať aj prostredníctvom obmedzenia zisku zdravotných poisťovní, a to v súlade s právom EÚ a SR (.pdf, s. 44). Doteraz vláda v tejto veci nepodnikla žiadne kroky.
„…máme (Slovensko, pozn.) najvyššiu odvrátiteľnú hospitalizáciu alebo máme najvyššiu hospitalizáciu ľudí chronicky chorých, ktorí mohli byť liečení ambulantne…“
Podľa najnovšej publikácie OECD o zdraví obyvateľstva „Health at Glance: Europe 2016“ má Slovensko na 100 000 obyvateľov pri chronických chorobách tretí najvyšší počet odvrátiteľných hospitalizácií, pričom podľa OECD tento stav je čiastočne dôsledkom aj zlého fungovania primárnej zdravotnej starostlivosti. Horší výsledok dosiahlo Maďarsko aj Poľsko (.pdf, s.). Aj keď sú hodnoty spomenutej štatistiky pre Slovensko jedny z najvyšších, nie sú podľa OECD najvyššie tak ako to tvrdí Marek Krajčí. Výrok hodnotíme ako nepravdivý.
Štvrtá edícia publikácie Health at Glance: Europe prezentuje kľúčové indikátory zdravia a zdravotných systémov v 28 krajinách Európskej únie (EÚ), piatich kandidátskych krajínách do EÚ, Nórska, Švajčiarska a Islandu. Venuje sa aj problému odvrátiteľnosti hospitalizácií chronicky chorých pacientov. Tých OECD definuje ako ľudí, ktorí trpia chronickými chorobami, čiže cukrovkou, astmou, chronickou obštrukčnou pľúcnou chorobou alebo kongestívnym zlyhávaním srdca (.pdf, s. 130).
Centrum pre liečbu drogových závislostí spája zlé výsledky v najnovšej analýze OECD so zlou úrovňou primárnej zdravotnej starostlivosti. Primárnou starostlivosťou sa zväčša myslí obvodný lekár, ktorý slúži ako referenčný bod pre ostatné služby zdravotnej starostlivosti. V dokumente "Zdravie a zdravotníctvo na Slovensku v Európskom porovnaní v roku 2016" komentuje súčasnú situácia s použitým dát od OECD nasledovne: „Ukazovateľom nedostatočnej primárnej starostlivosti je počet návštev na urgentoch (urgentných príjmoch, pozn.) v nemocniciach. Slovensko je na tom najhoršie so 74 %-tmi pacientov, (…). Druhým ukazovateľom úrovne primárnej zdravotnej starostlivosti je miera odvrátiteľných hospitalizácií pre chronické ochorenia ako je cukrovka, astma, chronická obštrukčná choroba pľúc, srdcové zlyhávanie.“ (.pdf, s. 6-7)
OECD tiež prikladá primárnej starostlivosti dôležitosť pre zvládanie týchto chorôb: „Spoločné pre tieto (chronické, pozn.) ochorenia je, že efektívna liečba môže byť poskytnutá na primárnej úrovni. Efektívny systém primárneho zdravotníctva by preto mal zvládnuť pokrok choroby pri ľuďoch, ktorí trpia astmou, chronickou obštrukčnou pľúcnou chorobou a kongestívnym zlyhávaním srdca.“ (.pdf, s. 130)
Môžeme teda konštatovať, že odvrátiteľná hospitalizácia na Slovensku je jedna z najvyšších v 36 sledovaných krajinách, a že takýto stav je spájaný so zlým fungovaním primárnej zdravotnej starostlivosti.
„A v súčasnosti je to tak, že títo naši všeobecní lekári až v 80% nás posielajú ďalej a tým pádom vlastne sú dlhé čakacie doby u špecialistov“
Podľa oficiálneho dokumentu Ministerstva zdravotníctva SR (aktualizovaný v septembri 2017) "viac ako 80 % pacientov s chronickými ochoreniami sú odporúčaní z primárneho kontaktu všeobecným lekárom do špecializovaných ambulancií a k nemocničným špecialistom" (.pdf, str.5). Preto výrok Mareka Krajčího hodnotíme ako pravdivý.
Tieto údaje o posielaní pacientov ďalej sú na Slovensku skutočne vysoké, preto sa Ministerstvo zdravotníctva v dokumente "Strategický rámec starostlivosti o zdravie pre roky 2013-2030" (schválený v decembri 2013) rozhodlo do roku 2030 dosiahnuť, aby všeobecní lekári posielali k špecialistom len doterajšiu tretinu pacientov, čím by sa priamo úmerne znížila čakacia doba u špecializovaných lekárov. Ministerstvo zdravotníctva na dosiahnutie tohto cieľa chce zároveň aj rozšíriť kompetencie všeobecných lekárov. Tí sa dnes dostávajú do sporu zo špecialistami, ktorí nie sú ochotní sa vzdať svojich kompetencií. Cieľom dokumentu je v otázke počtu pacientov odoslaných k špecialistom dostať sa v roku 2030 na úroveň 30%(.pdf, s.26).
Uvedení jav častého posielania pacientov k špecialistom, súvisí s už spomínaným nedostatkom kompetencií všeobecných lekárov. Spolu s nízkym platom nie je preto táto špecializácia u študentov medicíny príliš atraktívna. Azda aj preto je priemerný vek praktického lekára na Slovensku 56 rokov. Dnes na Slovensku pôsobí asi 2 200 všeobecných lekárov, pričom niektorí z nich majú aj 3 000 pacientov.
„…to konštatoval Najvyšší kontrolný úrad, (…) že rozpočty sú formálne, nedodržujú sa, konštatoval, že mnohé tendre už boli netransparentné na prístrojovú techniku, predražené (…).“
Informácie o tom, že nastavenie rozpočtov nemocníc je formálne a bez reálnej možnosti dodržania a že proces obstarávania vykazuje veľkú mieru netransparentnosti s veľkým rizikom predraženia nakupovanej techniky, je možné nájsť v Čiastkovej správe o výsledku kontroly "Verejné financie a majetok zdravotníckych zariadení" za rok 2016 (.pdf, s. 6) a 2017 (.pdf, s. 6), ktorú vyhotovil Národný kontrolný úrad (NKÚ) SR. Výrok preto hodnotíme ako pravdivý.
Správy z prvej a druhej etapy prierezovej kontroly zdravotníctva boli publikované NKÚ v septembri 2016, respektíve júni 2017. Oba dokumenty sa snažili zamerať na dodržiavanie všeobecne záväzných právnych predpisov, na hospodárnosť, efektívnosť a účinnosť pri nakladaní s verejnými financiami a majetkom vybraných zdravotníckych zariadení, a to medzi rokmi 2011 až 2015.
Prvá čiastková správa sa zaoberala deviatimi koncovými zariadeniami, ktoré sú príspevkovými organizáciami v zriaďovateľskej pôsobnosti Ministerstva zdravotníctva (MZ) SR. Konkrétne šlo o fakultné nemocnice v Banskej Bystrici, Nitre, Nových Zámkoch, Žiline, Trnave, Trenčíne a univerzitné nemocnice v Bratislave a Košiciach. V zhrnutí správy (.pdf, s. 6) sa, okrem iného, píše:
"(…) celý rozpočtový proces sa javí ako nereálny a značne formálny. MZ SR pri schvaľovaní rozpočtu stanovuje plánovanú výšku hospodárskeho výsledku, ktorá nezodpovedá trendu hospodárenia a už pri schvaľovaní je zrejmé, že rozhodujúca väčšina nemocníc takýto výsledok nie je schopná dosiahnuť. Kontrolou bolo zistené, že neexistuje jednotný systém riadenia rozpočtov, sledovania nákladov a výnosov. Takýto stav neumožňuje získať z tohto typu nemocníc porovnateľné informácie, ktoré by umožnili detailnejšiu analýzu jednotlivých problémov či uvedenie príkladov dobrej praxe. Z neplnenia rozpočtu doteraz neboli vyvodené také systémové opatrenia, ktoré by tento stav zvrátili".
V druhej čiastkovej správe doplnil NKÚ k výsledkom spomínaných deviatich koncových zariadení analýzu troch detských fakultných nemocníc v Bratislave, Banskej Bystrici a Košiciach. Okrem toho sa NKÚ zaoberalo piatimi samosprávnymi nemocnicami v Dolnom Kubíne, Považskej Bystrici, Prievidzi, Zlatých Moravciach a Nitre (tú tvoria dve prevádzky – Topoľčany a Levice) a piatimi transformovanými zdravotníckymi zariadeniami (troma srdcovocievnymi ústavmi v Bratislave, Banskej Bystrici a Košiciach a dvoma zariadeniami v Poprade a Piešťanoch) (.pdf, s. 6). Závery druhej čiastkovej správy len potvrdili a zároveň doplnili výsledky prvej časti, a to najmä v súvislosti s vyvodzovaním zodpovednosti z neplnenia a nedodržiavania nastaveného rozpočtu:
"Vyvodzovanie zodpovednosti za neplnenie rozpočtu, za rastúcu
zadlženosť či za neodvádzanie sociálnych odvodov, je minimálne alebo takmer žiadne. NKÚ SR to považuje za jeden z vážnych trvalých problémov týchto organizácií, ktorý sa prenáša do celého systému zdravotníctva. Úrad preto MZ SR, ale aj jednotlivým samosprávam, ktoré sú zriaďovateľmi zdravotníckych zariadení, odporúča, aby hľadali všetky zákonné možnosti, ktoré posilnia zodpovednosť manažmentu za dosahované výsledky".
Aj problematikou (ne)transparentnosti procesu verejného obstarávania a tendrov sa zaoberali obe čiastkové správy. S prihliadnutím na jej prvú časť konštatovala hovorkyňa NKÚ Daniela Bolech Dobáková, že "(…) proces obstarávania vo všeobecnosti vykazuje veľkú mieru netransparentnosti. Vo viacerých prípadoch sa víťazmi stali spoločnosti, ktoré predtým nemocnica oslovila kvôli stanoveniu predpokladanej hodnoty zákazky, v predstihu tak boli informované o cenovej úrovni, ako aj o zámere uskutočniť obstarávanie, čím oproti ostatným uchádzačom získali konkurenčnú výhodu. V iných prípadoch zase kontrolóri poukázali na neštandardné konanie potenciálnych záujemcov o verejnú súťaž". Toto neštandardné konanie identifikuje NKÚ v časti Verejné obstarávanie zdravotníckej techniky nad 200 tis. eur (.pdf, s. 22). Z celkových 45 uskutočnených verejných obstarávaní si až v 20 prípadoch vyžiadali súťažné podklady viacerí záujemcovia (v jednom prípade dokonca až 30 záujemcov), avšak ponuku predložil len jeden uchádzač. V 11 verejných súťažiach si zasa súťažné podklady vyžiadali viacerí záujemcovia, avšak ponuku predložili dvaja uchádzači. Takéto obstarávania podľa NKÚ vykazovali "znaky účastníkov v zhode, resp. v dohode".
Zároveň, keďže podľa NKÚ medzi nemocnicu a výhradného dodávateľa vstupoval medzičlánok, vznikalo riziko predraženia nakupovanej techniky. V nadväznosti na tieto skutočnosti bolo zistené možné navýšenie ceny obstaranej ZT v rozmedzí od 32 % pri multidetektorovom počítačovom tomografe (UN Bratislava) až po 167 % pri angiografickom prístroji (FNsP Prešov) (.pdf, s. 22).
V rámci výsledkov druhej etapy čiastkovej správy identifikovali kontrolóri z NKÚ vo viacerých prípadoch podozrenie z predraženia zdravotnej techniky. Ako uviedla Daniela Bolech Dobáková "(…) k podozreniu došlo napríklad pri nákupe operačných stolov v DFN Košice (o 124,33 %); pri mobilnom RTG prístroji v NsP Považská Bystrica (o 80,56 %); pri parnom sterilizátore v NsP
Nitra (o 71 % viac, ako za podobný prístroj zaplatila Kysucká NsP Čadca); pri uroskope Omnia v N Poprad (o 40,90 %); pri mapovacom systéme elektro-anatomického CARTO v SÚSCH Banská Bystrica (o takmer 83 %) a pri mimotelovom obehu PERFORMER (o viac ako 77 %)".
V súčasnosti už rieši spomínané problémy minister zdravotníctva Tomáš Drucker (nominant Smeru-SD). Medzi opatrenia, ktoré postupne uskutočňuje môžeme napríklad zaradiť novovytvorený Úrad pre riadenie podriadených informácií. Ten porovnáva aktivity nemocníc v prevádzkovej a medicínskej činnosti, obstarávania, takisto má eliminovať neefektívne nákupy a nevýhodné zmluvy.
„…v týchto veľkých nemocniciach percent peniazi, ktoré dostávajú, idú na mzdy, 80%, (…).“
Výrok ministra zdravotníctva môžeme v tejto formulácii interpretovať rôzne, čo vedie k rozličným výsledkom. Z rozhovoru nie je jednoznačný menovateľ, na základe ktorého minister uvedené percento vypočítal. Okrem toho je nedefinovateľná aj kategória "veľké nemocnice". V 13 najväčších zdravotníckych zariadeniach v pôsobnosti ministerstva zdravotníctva (MZ SR) tvoria mzdy na celkových nákladoch približne 60%, na osobných nákladoch 70%, na výnosoch zo zdravotných poisťovní približne 80%. Okrem toho je však potrebné mať na zreteli fakt, že medzi jednotlivými nemocnicami sú rozdiely, ktoré sa zároveň menia v čase. Výrok z týchto dôvodov a po konzultácii s riaditeľom Stredoeurópskeho inštitútu pre zdravotnú politiku, Tomášom Szalaym hodnotíme ako neoveriteľný.
Ako ukazujú výkazy ziskov a strát z účtovných závierok 13 najväčších zdravotníckych zariadeniach v pôsobnosti MZ SR k 31.12.2016, uvedených 80% môže približne zodpovedať podielu miezd na výnosoch z poisťovní. Na druhú stranu, na celkových nákladoch nemocníc mzdy tvoria okolo 60%. A podiel mzdových nákladov na celkových osobných nákladoch je zhruba 70%.
Na okraj, kapitola štátneho rozpočtu pre MZ SR predpokladala na rok 2017 celkové výdavky v hodnote 1,37 mld. eur. Na pokrytie miezd vyčlenila sumu 25 980 211 eur, ktorá tvorí necelé 2% výdajov (.pdf, s. 76). Podľa poslednej Zdravotníckej ročenky boli celkové náklady organizácií v zdravotníctve v roku 2015 4,7 mld. eur. Mzdy z tejto sumy tvorili 25,26% , teda 1 187 643 678 eur (.pdf, s. 8).
„…my v tomto roku, aj budúci rok dávame zhruba 70 miliónov eur na investície (…)“
Minister Drucker mal pravdepodobne na mysli investície v podobe kapitálových výdavkov ministerstva ako celok. Podľa posledného zverejneného rozpočtu na roky 2017 – 2019 sa uvedené výdavky MZ SR naozaj pohybujú okolo čiastky 70 mil. eur. Výrok Tomáša Druckera preto hodnotíme ako pravdivý.
Rozpočet ministerstva zdravotníctva je dostupný ako súčasť štátneho rozpočtu SR na webovom sídle ministerstva financií. Štátny rozpočet obsahuje kapitoly, v ktorých podrobne popisuje očakávané príjmy a výdavky ministerstiev, iných orgánov štátnej správy a ďalších organizácií, financovaných zo štátneho rozpočtu. Najnovší rozpočet (.pdf) vytyčuje očakávané hospodárenie týchto organizácií na roky 2017 – 2019. V pomerne rozsiahlej podkapitole 4.3 sa venuje aj ministerstvu zdravotníctva a jeho plánovaným príjmom a výdavkom na tieto tri roky. Táto časť sa začína záväzkom, podľa ktorého je "cieľom verejných výdavkov v zdravotnej politike (…) vytvárať predpoklady pre zdravý život jedinca a zabezpečiť kvalitnú a dostupnú zdravotnú starostlivosť, ktorá zlepšuje a predlžuje život s ohľadom na účelnosť a efektívnosť verejných zdrojov." (.pdf, s. 74)
V otázke príjmov sa počíta s prostriedkami vo výške od 4,45 mld. eur na rok 2017, do 4,93 mld. eur na rok 2019. Celkové výdavky "kapitoly štátneho rozpočtu" ministerstva sú v rozpočte vyčíslené na úrovni 1,37 mld. eur. (.pdf, s. 75 – 76). Rozpočet definuje aj predpokladané kapitálové výdavky ministerstva. Podľa slovníka pojmov uvedenom na webovom sídle Ministerstva financií SR, ide o "rozpočtové výdavky na obstaranie a zhodnotenie hmotného a nehmotného majetku, výdavky na tvorbu hmotných a mobilizačných rezerv, ako aj príspevky a dotácie iným právnickým osobám a fyzickým osobám na uvedené účely podľa zákona o štátnom rozpočte na príslušný rozpočtový rok."
Keďže minister zdravotníctva svoj výrok nijako bližšie nešpecifikoval, môžeme sa domnievať, že hovoril práve o týchto výdavkoch ministerstva. V porovnaní s rokom 2016 došlo k enormnému nárastu týchto výdavkov, keď v uvedenom roku predstavovali len 818 655 €, zatiaľ čo na rok 2017 sú tieto výdavky vyčíslené na 70 736 312 €. Na rok 2018 sa kapitálové výdavky majú zvýšiť na 77 040 000 €. (.pdf, s. 76)
„Medzi rokom 2015 a 2016, teda za rok 2016 došlo k zníženiu záväzkov po lehote splatnosti, inými slovami dlhu o 20 miliónov eur.“
Materiál Informácia o vývoji dlhu v rezorte zdravotníctva v roku 2016, ktorý bol v máji 2017 predložený vláde na prerokovanie, potvrdzuje, že kým záväzky po lehote splatnosti narástli o 119 miliónov medzi rokmi 2014 a 2015, medzi rokmi 2015 a 2016 už bol nárast takých záväzkov menší o približne 20 miliónov eur. Medziročná zmena záväzkov po lehote splatnosti v porovnaní s celkovou výškou záväzkov po lehote splatnosti sa tiež znížil, a to o približne 7 percentuálnych bodov v porovnaní s rokom 2015. Výrok hodnotíme ako pravdivý.
Minister uviedol pravdivé informácie, no nie úplne najvhodnejšie zvolená vetná konštrukcia otvorila priestor na rôzne interpretácie jeho slov. Tím Demagog.SK sa rozhodol pre najpravdepodobnejšiu interpretáciu, ktorá je v súlade aj s materiálom, ktorý bol pripravený rezortom a prezentovaný vláde v máji 2017.
Vlastný materiál k Informácii o vývoju dlhu v rezorte zdravotníctva v roku 2016 uvádza:
“ Celkový stav záväzkov spolu na úrovni istiny kumulatívne za sledované kategórie zdravotníckych zariadení a zdravotných poisťovní bol k 31.12.2016 1,38 mld. €. Medziročne v porovnaní s rokom 2015 došlo k nárastu o 4,57 mil (…)
…možno konštatovať, že v rezorte zdravotníctva došlo medziročne k poklesu záväzkov v lehote splatnosti o 92,82 mil. €, v percentuálnom vyjadrení pokles o 12,6%“
V roku 2015 bola celková výška záväzkov po lehote splatnosti na úrovni 549,87 miliónov eur, v roku 2016 bola táto suma vo výške 647,24 miliónov eur. Dôležitý ukazovateľ je medziročná zmena záväzkov, práve na tento ukazovateľ odkazuje aj minister Drucker. Medziročná zmena vo veľkosti záväzkov po lehote splatnosti medzi rokmi 2014 a 2016 bola na úrovni 119,34 miliónov eur. Medzi rokmi 2015 a 2016 bola zmena menšia o 21,9 miliónov, bola tak vo výške 97,37 miliónov eur.
Nárast záväzkov po lehote splatnosti medzi rokmi 2014 a 2015 predstavuje 21,7 % celkových záväzkov po lehote splatnosti v roku 2015. Nárast medzi rokmi 2015 a 2016 predstavuje menší, 15 % podiel celkových závazkov po splatnosti. Došlo tak k poklesu o 6-7 percentuálnych bodov.
Informácia o vývoji dlhu v rezorte zdravotníctva za rok 2016 vo svojom závere konštatuje: „Všeobecne dlhodobým problémom je, že náklady najväčších fakultných a univerzitných nemocníc nie sú v dostatočnej miere pokryté výnosmi od zdravotných poisťovní. Aj napriek skutočnosti, že lehota na úhradu záväzkov zdravotníckych zariadení je najviac 60 dní, záväzky v lehote splatnosti sa dynamicky presúvajú do kategórie záväzkov po lehote splatnosti. Generovanie prevádzkových strát v nemocniciach negatívne ovplyvňuje verejné financie, čo aj v strednodobom výhľade predstavuje objektívne významné riziká pre verejné financie. Nemocnice čelia aj skrytému dlhu vo forme nevyhovujúcej infraštruktúry, keďže investície do tejto oblasti sú poddimenzované.“
V rámci projektu Hodnota za peniaze, ktorý spustila vláda SR s cieľom revízie väčšiny verejných výdavkov, ku ktorému sa zaviazala vo svojom programovom vyhlásení, bola vytvorená Priebežná správa revízie výdavkov na zdravotníctvo. V tejto priebežnej správe sa spomína: „Revízia výdavkov, vyjadrená scenárom Hodnoty za peniaze, identifikuje opatrenia, ktoré umožnia tlmenie rastu výdavkov na úroveň inflácie. Výdavky na zdravotníctvo by tak mali byť v porovnaní s návrhom rozpočtu na rok 2017 o 54 mil. eur nižšie…“. (.pdf, s. 7)
„Celkové príjmy bežného roka v sektore zdravotníctva sa na rok 2017 predpokladajú vo výške 4,45 mld. eur s medziročným rastom 4,4 % oproti schválenému rozpočtu na rok 2016“, ako uvádza Rozpočet verejnej správy na roky 2017 až 2019. (.pdf, s. 75) Z týchto údajov môžeme predpokladať zníženie záväzkov rezortu zdravotníctva v roku 2017.
„…35 rokov sa rozpráva o novej univerzitnej nemocnici…“
Plán na výstavbu novej univerzitnej nemocnice v Bratislave, ktorá mala stáť v Rázsochách bol vládou schválený v roku 1982, čo je skutočne 35 rokov. Výrok preto hodnotíme ako pravdivý.
V Koncepcii rozvoja Univerzitnej Nemocnice Bratislava (.pdf), ktorú vydalo Ministerstvo zdravotníctva, je uvedená celá legislatívna história projektu výstavby nemocnice Rázsochy. K rozhodnutiu vlády o výstavbe došlo 15. júla 1982. V roku 1987 sa začala stavať Fakultná nemocnica s Poliklinikou v lokalite Rázsochy (.pdf, s.6). Pôvodný plán stavbu dokončiť v roku 1993 sa dlhodobo predlžoval, v roku 2003 rozhodla vláda Mikuláša Dzurindu projekt výstavby ukončiť. Téma nedostavanej nemocnice v Rázsochách sa objavila počas prvej vlády Roberta Fica, počas jeho druhej vlády nedošlo k plánovanému podpísaniu PPP projektu na výstavbu univerzitnej nemocnice na Patrónke. Až tretia Ficova vláda sa zaviazala, že ju sprevádzkuje, minister Drucker rozhodol, že nová nemocnica predsa len bude v lokalite Rázsochy, detailnejší plán má predstaviť do 31. decembra 2018.
„…v minulom roku spustili projekt alebo prihlásili sme sa (ministerstvo zdravotníctva SR, pozn.) k projektu Hodnota za peniaze.“
Útvar Hodnota za peniaze (ÚHP) sa hneď od svojho vzniku v roku 2016 zameral okrem oblastí dopravy a informatizácie aj na oblasť zdravotníctva. Keďže si Ministerstvo zdravotníctva SR v rámci projektu ÚHP už v roku 2016 stanovilo 5 oblastí, v ktorých chce zvýšiť efektivitu distribúcie prostriedkov v zdravotníctve, ide o prihlásenie sa k projektu ÚHP a výrok hodnotíme ako pravdivý.
ÚHP je projekt Ministerstva financií SR (MF SR), ktorého hlavným cieľom je zefektívnenie využívania zdrojov vo verejnej správe. Realizujú ho analytici Inštitútu finančnej politiky na MF SR prostredníctvom hodnotenia verejných politík a výdavkov. Analytici skúmajú prerozdeľovanie prostriedkov na jednotlivých rezortoch a následne vyhodnocujú možnosti úspor a zlepšeného využitia zdrojov. Súčasťou sú analýzy a návrhy pre rozvrhnutie financovaní, avšak, pre jednotlivé ministerstvá nie sú záväzné.
Koncept ÚPH sa od svojho vzniku v marci 2016 začal zaoberať oblasťami zdravotníctva, dopravy a informatizácie, na jeseň 2016 sa pridali oblasti vzdelávania, práce, sociálnych politík a životného prostredia.
„Vzdelávanie všeobecných praktických lekárov je najkratšie špecializované, trojročné, tri roky vám trvá, kým získate.“
Vzdelávanie všeobecných praktických lekárov trvá minimálne tri roky a tri mesiace (.pdf s. 102). Ide o najkratšie štúdium, ktoré je možné absolvovať po ukončení doktorského štúdia na lekárskej fakulte, ostatné špecializácie si vyžadujú štúdium v dĺžke minimálne štyroch rokov. Výrok preto hodnotíme ako pravdivý.
Minister Drucker výrokom poukazuje na nedostatok a na nevyhnutnosť získavania nových lekárov. Za jednu z príčin ťažkostí pri zvyšovaní ich počtov považuje dlhotrvajúce špecializované vzdelanie. Špecializácia nadväzuje na vysokoškolské vzdelanie druhého stupňa v odbore všeobecné lekárstvo (.pdf s. 103), jeho štúdium trvá 6 rokov. Následné špecializované štúdium v dĺžke tri roky a tri mesiace upravuje Výnos Ministerstva zdravotníctva Slovenskej republiky (.pdf s. 102 — 115) z 5. februára 2014 č. 10938-OL-2013.
Dĺžka trvania štúdia všetkých ostatných špecializácií (.pdf s. 9 – 259), ktoré je možné získať bezprostredne po dokončení štúdia na lekárskej fakulte je štyri (napríklad dermatovenelógia), päť (anesteziológia a intenzívna medicína, či diabetológia, poruchy látkovej premeny a výživy) alebo šesť rokov (napríklad cievna chirurgia alebo detská chirurgia). Výnos MZ ZR (.pdf s. 9 — 259) síce upravuje aj iné špecializácie s dĺžkou štúdia tri roky (napríklad onkológia v gynekológii), tie však nie je možné absolvovať bez predchádzajúceho získania inej špecializácie (v tomto prípade gynekológia a pôrodníctvo), čiže štúdium bude spolu trvať dlhšie, ako pri všeobecných praktických lekároch (tri roky a tri mesiace).
Špecializované vzdelávanie sa skladá primárne z praktickej časti pozostávajúcej z vykonávania praxe na pracoviskách zdravotníckych zariadení, ako sú napríklad rôzne oddelenia a ambulancie. Ďalšími súčasťami sú teoretická časť a obhajoba písomnej práce.
„My dostávame 150 miliónov eur a podľa všetkého tie eurofondy nebudú môcť čerpať práve tie naše koncové fakultné najdôležitejšie univerzitné nemocnice, ktoré ich najviac potrebujú, (…).“
Ministerstvo zdravotníctva (MZ) SR vyhlásilo v máji tohto roka výzvu na predkladanie žiadostí o nenávratný finančný príspevok na rekonštrukciu nemocníc v celkovej hodnote 153 miliónov eur. Na prvé kolo výzvy pripadá 70 miliónov eur a o tieto peniaze sa pôvodne malo uchádzať 44 nemocníc. Väčšinu z nich však odstavili od európskych peňazí podnikové ťažkosti, ktoré vylučujú nemocnice z možnosti čerpať dotácie. Pred spustením druhého kola by však malo dôjsť k štvrtej vlne oddlženia a racionalizácii nemocníc. O vyše 80 miliónov eur by sa potom teoreticky mohli uchádzať aj tieto nemocnice, pričom ale oddlženie bude prebiehať v niekoľkých fázach a do spustenia druhého kola výzvy nebudú všetky nemocnice ozdravené a nebudú tak môcť čerpať peniaze. Výrok hodnotíme ako pravdivý.
K vyhláseniu Výzvy na predkladanie žiadostí o nenávratný finančný príspevok na modernizáciu infraštruktúry ústavných zariadení poskytujúcich akútnu zdravotnú starostlivosť, za účelom zvýšenia ich produktivity a efektívnosti (.pdf) došlo 24. mája 2017. 70 miliónov eur sa má využiť na rekonštruovanie budov, skvalitnenie akútnej ústavnej zdravotnej starostlivosti, infraštruktúru, materiálno-technické vybavenie a zdravotnícku techniku, pričom maximálna výška nenávratného finančného príspevku na jeden projekt je 15 miliónov eur. V druhom kole výzvy, ktoré MZ spustí s najväčšou pravdepodobnosťou v ďalšom roku, sa predpokladá využitie zvyšných vyše 80 miliónov eur. Prvého kola výzvy sa môže zúčastniť podľa ministerstva 44 zariadení, pričom už pri spustení prvého kola bolo jasné, že kvôli problémom v hospodárení je vylúčená bratislavská nemocnica.
Minister zdravotníctva SR Tomáš Drucker (nominant Smeru-SD) však dňa 11. júna 2017 uviedol, že o peniaze z eurofondov sa nakoniec mohli v rámci prvej etapy uchádzať len štyri štátne nemocnice. Podľa šéfa rezortu Druckera šlo o banskobystrickú detskú fakultnú nemocnicu s poliklinikou, fakultné nemocnice v Nitre a Nových Zámkoch a popradskú nemocnicu. Tie totiž ako jediné splnili podmienku neexistencie podnikovej ťažkosti (dlhov).
"Túto podmienku (neexistencie podnikovej ťažkosti, pozn.) našim nemocniciam nestanovil Brusel, ale my sami, teda presnejšie rezort zdravotníctva,“ poznamenal predseda Lekárskeho odborového združenia (LOZ) Peter Visolajský. Podľa jeho slov v tejto veci inicioval stretnutie s ministrom zdravotníctva Tomášom Druckerom (13. júna 2017), ale napriek hodine diskusií nedospeli k zmene jeho názoru.
Ministerstvo zdravotníctva SR podľa vlastných slov už koncom mája jasne odkomunikovalo, že pre nemocnice, ktoré majú dlhy, to bude z hľadiska pravidiel daných Európskou komisiou limitujúcim faktorom. „MZ SR má k dispozícii stanovisko vypracované renomovanou konzultačnou spoločnosťou Deloitte, z ktorého jednoznačne vyplýva, že o prostriedky z Európskeho fondu regionálneho rozvoja sa nemôže uchádzať podnik v ťažkostiach,“ uviedla hovorkyňa rezortu zdravotníctva Zuzana Eliášová. Doplnila, že MZ rozdelilo prostriedky na dve samostatné výzvy práve preto, aby sa čo najviac aj štátnych nemocníc mohlo uchádzať o eurofondy. Druhú výzvu v hodnote vyše 80 miliónov eur rezort vyhlási až potom, ako budú tieto nemocnice oddlžené v rámci takzvanej štvrtej vlny oddlženia nemocníc.
Oddlženie nemocníc schválili ministri v septembri 2017. Na tento účel by malo ísť 585 miliónov eur, pričom proces bude realizovaný v niekoľkých fázach. V prvej fáze, v roku 2017, by mali byť uhradené záväzky ktoré sú viac ako dva roky po splatnosti. V ďalších fázach oddlženia budú nemocnice fungovať na základe ozdravných plánov a v prípade nedodržania týchto plánov môžu hroziť aj sankcie. Koncepciu oddlženia má schváliť aj parlament.
K tomu, aby mohli nemocnice uchádzať o peniaze z eurofondov, nesmú byť tzv. podnikmi v ťažkostiach. Podniky v ťažkostiach definuje Európska komisia takto:
"Podnik sa preto považuje za podnik v ťažkostiach vtedy, ak nastane aspoň jedna z nasledujúcich okolností:
a) v prípade spoločnosti s ručením obmedzeným (25), keď sa viac ako polovica jej upísaného základného imania (26) prekryla akumulovanými stratami. To je prípad, keď odpočet akumulovanej straty z rezerv (a všetkých ostatných prvkov všeobecne považovaných za súčasť vlastných zdrojov spoločnosti) vedie k zápornej súhrnnej sume, ktorá presahuje polovicu upísaného základného imania;
b) v prípade spoločnosti, keď aspoň niektorí spoločníci neobmedzene ručia za záväzky spoločnosti (27), kde sa viac ako polovica kapitálu vykazovaného v účtoch firmy prekryla akumulovanými stratami;
c) keď je podnik predmetom kolektívneho konkurzného konania alebo spĺňa kritériá podľa vnútroštátneho práva na zaradenie do kolektívneho konkurzného konania na žiadosť veriteľov;
d) v prípade podniku, ktorý nie je MSP, keď za posledné dva roky:
i. bol účtovný pomer dlhu podniku k vlastnému imaniu vyšší než 7,5 a
ii. pomer zisku podniku pred úrokmi, zdanením a odpismi (EBITDA) k úrokovému krytiu bol nižší než 1,0."
Kvôli takto nastaveným podmienkam tak hrozí, že ani po prvej fáze oddlženia sa nebudú môcť všetky štátne nemocnice zúčastniť druhého kola výzvy. Upozornili na to aj lekári, je si toho vedomý aj minister Drucker, informovala o tom TASR: "Minister verí, že vzhľadom na plánované oddlžovanie a racionalizáciu v štátnych nemocniciach sa ich v budúcom roku dostane k eurofondom viac. Aj preto na ďalšiu výzvu ostalo viac peňazí." Minister sa zhodol s poslancom Krajčím aj v tom, že nemocnica v Bratislave a v Banskej Bystrici sa ke eurofondom nedostanú ani v druhom kole.
„…tento systém je postavený na dobrovoľnosti a rovnosti, to znamená ktokoľvek na strane dlžníka, teda nemocnice alebo na strane veriteľa a to je dodávateľ, či už špeciálneho zdravotného materiálu, liekov alebo sociálna poisťovňa, sú dobrovoľnými účastníkmi takéhoto oddĺženia a nikto nie je diskriminovaný, ani súkromný sektor, ani súkromné nemocnice alebo vyššie územné celky, aby sa k takémuto oddlženiu dostali.“
Je pravda, že dlžníci aj veritelia môžu dobrovoľne pristúpiť na systém oddlžovania podľa ministra Druckera. Plán počíta s akceptáciou podmienok oddlžovania a skutočne sa vzťahuje aj na súkromný sektor. Výrok preto hodnotíme ako pravdivý.
V poradí štvrté oddlžovanie nemocníc má za cieľ dosiahnuť vyrovnané hospodárenie nemocníc do roku 2020. Vyčlenením 585 miliónov eur sa má postupne znížiť dlh nemocníc, ktorý bol na konci roka 2016 vo výške cca 647 miliónov eur. Tomáš Drucker s konceptom oddlženia prišiel už v apríli 2017, avšak z dôvodu potreby ďalších diskusií návrh dočasne v júni 2017 stiahol. Vláda definitívne schválila koncept v septembri 2017.
Oddlžovanie začne v novembri 2017 a prebehne v troch etapách, pričom sa začnú primárne vyporiadavať pohľadávky staršie ako dva roky. Manažmenty nemocníc musia prijať ozdravné plány a zaručiť ich dodržiavanie. MZ ZR navrhuje dve formy oddlžovania, elektronickú aukciu a dohodu o fixnom diskonte. Pri aukcii veritelia súťažia o to, koho pohľadávka bude vyplatená skôr, kým pri dohode o fixnom diskonte budú založené na dohodách o poskytnutí fixnej zľavy. Obe formy však počítajú s tým, že veritelia nedostanú naspäť všetky svoje peniaze, keďže im bude vyplatená len časť istiny bez úrokov z omeškania napriek tomu, že ich pohľadávky sú po lehote splatnosti.
„Ja súhlasím, že je zastaraný (katalóg výkonov, pozn.), ale ak máme mať my 6 tisíc položiek katalógu výkonov a Holanďanom stačí 900 a Českej republike niekde okolo 2 tisíc položiek, (…) ten katalóg výkonov nie je nacenený.“
V slovenskom katalógu zdravotných výkonov sa v súčasnosti nachádza 8 041 položiek, pravdepodobne však minister zdravotníctva mal na mysli plánovaný počet. Tlačovú správu alebo vyjadrenie, ktoré by podložili tento odhad sme však nenašli, taktiež ako ani presný počet položiek v holandskom katalógu. Český zoznam zdravotných výkonov obsahuje 3797 položiek. Nakoľko väčšina informácií potrebných k overeniu tohto výroku je nedostupná, výrok Tomáša Druckera hodnotíme ako neoveriteľný.
Podľa dokumentu uverejneného z rokovania vlády je definícia katalógu zdravotných výkonov nasledovná: „Katalóg zdravotných výkonov je súhrn všetkých zdravotných výkonov s uvedením ich charakteristík“ (§ 3 ods. 1 zákona č.576/2004 Z. z.), ktorý vydáva vláda Slovenskej republiky nariadením. Zdravotný výkon je základnou jednotkou v katalógu., ktorá popisuje ucelenú činnosť pri poskytovaní zdravotnej starostlivosti (§ 2 ods.2 zákona č.576/2004 Z. z.).“
Katalóg zdravotných výkonov vlastne znamená, koľko peňazí platia zdravotné poisťovne ambulanciám za určité výkony.
Ten istý dokument hovorí o tom, že: „Koncepcia tvorby katalógu/zoznamu zdravotných výkonov vychádza z analýzy súčasného katalógu zdravotných výkonov, ktorý je vydaný nariadením vlády č. 776/2004 Z. z. v súlade s § 3 ods.10 zákona č. 576/2004 Z. z. o zdravotnej starostlivosti, službách súvisiacich s poskytovaním zdravotnej starostlivosti a o zmene a doplnení niektorých zákonov v znení neskorších predpisov, z analýzy doteraz vykonaných prác na novom katalógu zdravotných výkonov a zo stanovísk odborných spoločností.“ Slovenské zdravotníctvo funguje so zoznamom výkonov z katalógu od roku 1993, preto tento katalóg možno považovať v súčasnosti za zastaraný. Uvedomuje si to aj samotné ministerstvo zdravotníctva, ktoré už pracuje na aktualizácii. Tá by mala byť hotová do konca roku 2017.
Katalóg výkonov v súčasnosti tvorí 8 041 položiek. Presný počet položiek v katalógoch výkonov Českej republiky je 3797, informácie o holandskom zozname sa nám nepodarilo zistiť.
„Pracujeme intenzívne na tzv. štandardných diagnosticko-terapeutických postupoch. (…) teraz ich máme okolo dvadsať tých špecializácií, pracujeme s odbornými spoločnosťami, (…) a dokonca robíme s Českou republikou, sme v popredí pred nimi, ale dohodli sme sa už bilaterálne, že budeme robiť spoločne…“
Je pravdou, že ministerstvo pracuje na tzv. štandardných diagnosticko-terapeutických postupoch a spolupracuje s Českou republikou či odborníkmi z oblasti zdravotníctva. Podľa dostupných zdrojov je špecializácii doposiaľ 15, nie je dostupná žiadna bilaterálna zmluva a tiež nevieme overiť v čom máme byť pred Českou republikou v popredí. Výrok preto hodnotíme ako neoveriteľný.
Ministerstvo zdravotníctva SR (MZ) vydáva tzv. štandardné diagnostické a terapeutické postupy (ŠDTP). (.pdf, s. 6) Podľa HPI sú to: "…jasne definované a spísané smernice, ktorých úlohou je sprevádzať a smerovať rozhodnutia pri stanovovaní diagnóz, predpisovaní liečby ako aj celkového manažmentu v rôznych oblastiach zdravotníctva. Štandardné postupy sú nástrojom procesnej zložky kvality.".
Práca na ŠDTP vyplýva z programového vyhlásenia vlády: „Dosiahnuť chce (vláda, pozn.) optimálnu dostupnosť poskytovanej zdravotnej starostlivosti, podľa schválených diagnostických a liečebných postupov prostredníctvom garantovaných kategorizovaných výkonov.“ (.pdf, s. 44) Zmienku nájdeme aj v programe Ministerstva financií „Hodnota za peniaze“, kde je jedným z opatrení práve „Zavedenie štandardných diagnostických a terapeutických postupov“ (.pdf, s. 9). Vo vestníkoch MZ môžeme tiež sledovať opakované zmienky problematiky. V septembri 2016 napr. vyšlo „Odborné usmernenie Ministerstva zdravotníctva Slovenskej republiky, ktorým sa určuje metodika pre tvorbu a implementáciu štandardných diagnostických postupov a terapeutických postupov“ (.pdf, s. 1). V júli 2017 sa vo vestníku nachádza aj kapitola „Štatút Odborných pracovných skupín Ministerstva zdravotníctva Slovenskej republiky pre tvorbu a revíziu štandardných diagnostických postupov a štandardných terapeutických postupov“. (.pdf, s. 1) Viaceré výskyty zdanlivo potvrdzujú intenzívnu prácu na problematike.
Drucker sa stretol so svojim českým náprotivkom Ludvíkom v júni tohto roka v Českom Krumlove. V tlačovej správe MZ sa píše: "Minister Tomáš Drucker sa zaujímal skúsenosti ČR s vývojom, implementáciou a kontrolou zavedených doporučených klinických postupov." O problematike sa diskutovalo už skôr, v marci 2017 na medzinárodnej interdisciplinárnej konferencii IHCO v Bratislave. IHCO vzniklo z podnetu pripravovaného projektu ŠDLP — štandardných diagnostických a liečebných postupov a prevencie v gescii MZ SR.
Drucker vo svojom výroku, okrem iného, tvrdí, že sme v popredí, pred Českou republikou. Tlačová správa MZ však vyzdvihuje fungujúci systém v Česku: "Podujatie si MZ SR zvolilo ako vhodnú platformu na diskusiu našich odborníkov so zahraničnými expertmi v rámci prípravy na projekt definovania štandardných diagnostických a liečebných postupov. (…) Jednotný systém diagnostiky a následnej liečby dlhodobo funguje napr. v škandinávskych krajinách, Veľkej Británii, Švajčiarsku, ale aj v susednom Rakúsku, či Česku.“ Z rovnakej tlačovej správy tiež vyplýva, že v marci 2017 ministerstvo tvrdilo, že špecializácií má 15: „Štandardy sa zatiaľ týkajú 15-tich lekárskych odborností, vrátane všeobecnej pediatrie, intenzívnej medicíny a chirurgických odborov.“ Drucker v diskusii zo septembra 2017 tvrdí, že špecializácií je okolo 20.
„…sme popísali 34 nemocníc po Slovensku, ktoré hovoríme, že musia mať urgentný príjem vybavený a my sme ochotní zaňho uhrádzať paušálnu odmenu.“
Minister zdravotníctva Tomáš Drucker hovorí o novom systéme urgentného príjmu, ktorý by mala priniesť novela zákona č. 576/2004 Z.z. o zdravotnej starostlivosti a službách súvisiacich s poskytovaním zdravotnej starostlivosti. V rámci tohto systému by mal vzniknúť v 34 nemocniciach urgentný príjem, ktorý bude po splnení podmienok paušálne financovaný štátom. Výrok hodnotíme ako pravdivý.
Ministerstvo zdravotníctva Slovenskej republiky momentálne pripravuje novelu zákona č. 576/2004 Z.z. o zdravotnej starostlivosti a službách súvisiacich s poskytovaním zdravotnej starostlivosti. K zmenám dôjde aj v systéme urgentného príjmu slovenských nemocníc. Cieľom ministerstva bolo zlepšiť a zefektívniť fungovanie pohotovostí.
Ministerstvo v návrhu rozdeľuje systém urgentného príjmu na dva typy. Prvým z nich je Urgentný príjem typu 1, o ktorom hovorí vo výroku aj minister Drucker. Vznikne v 34 nemocniciach po celom Slovensku a pre pacientov bude dostupný 24 hodín denne. Takéto urgentné príjmy majú byť financované štátom prostredníctvom paušálneho systému, mesačne maximálne 26 700 €. Toto finančné ohodnotenie získajú nemocnice na urgentný príjem po splnení podmienok týkajúcich sa materiálno-technického vybavenia a personálneho zabezpečenia.Pre úplnosť dodávame, že sa navrhuje vytvorenie aj urgentného príjmu typu 2, ktorý má byť tvorený špecializovanejšími pracoviskami, šiestimi nemocnicami pre dospelých a štyrmi pre deti. Tieto nemocnice majú nárok na maximálne 99 300 € mesačne.
Zmeny majú platiť od 1. januára 2018. Dosiaľ však návrh zákona prešiel len prvým čítaním, pričom do 10. októbra 2017 majú výbory stanovený čas na prerokovanie návrhu.
„…v podstate máme nedostatok už teraz všeobecných lekárov, to znamená ta primárna sféra bola zanedbávaná a priemerný vek je 58 rokov, 30% všeobecných lekárov je nad 60 rokov…“
Podľa zdrojov uverejnených v roku 2016 bol priemerný vek všeobecného lekára pre dospelých 55 rokov, pre deti a dorast 58 rokov. Hoci poslanec Marek Krajčí pri uvedení údaju o priemernom veku nešpecifikoval zameranie všeobecného lekára pre dospelých alebo pre deti a dorast, pri pediatrickom zameraní je skutočne priemerný vek 58 rokov. Nedostatok všeobecných lekárov a ich vysoký vek je skutočne problémom, ktorý potvrdzujú viaceré zdroje vrátane Ministerstva zdravotníctva. Percentuálny počet všeobecných lekárov nad 60 rokov však nie je dostupný. Výrok preto hodnotíme ako neoveriteľný.
Podľa údajov zverejnených na portáli mediweb.hnonline.sk v roku 2016 je priemerný vek všeobecných lekárov pre deti a dorast skutočne takmer 59 rokov. Portál etrend.sk v článku z roku 2016 uvádza priemerný vek všeobecných lekárov pre dospelých 55 rokov, pre deti a dorast 58 rokov. Informácie sa opierajú o údaje s Ministerstva zdravotníctva.
Predseda asociácie súkromných lekárov Marián Šóth uvádza: „Už je pomaly päť minút po dvanástej v nutnosti generačnej výmeny. V súčasnosti je nedostatok nielen u všeobecných lekárov pre dospelých a pre deti a dorast, ale už aj u špecialistov, ktorí odchádzajú do dôchodku a nemajú nástupcu.“
V rozhlasovej relácii Rádiožurnál Slovenského rozhlasu odzneli 27. mája 2017 (18:00; por. 3/11) údaje o priemernom veku všeobecných lekárov pre dospelých 57 rokov. Citácia redaktora Milana Veleckého:
"Priemerný vek všeobecných lekárov pre dospelých dosahuje u nás 57 rokov a v ambulanciách chýbajú najmä mladí lekári. Rovnaký problém rieši celá vyspelá Európa. Napríklad v Česku je až tretina lekárov pre dospelých v dôchodkovom veku. Podľa Jiřího Bartoša zo Sdružení praktických lékařů české ministerstvo takzvaným rezidentský programom podporuje 100 až 120 nových lekárov."
Vysoký priemerný vek všeobecných lekárov na Slovensku potvrdzuje aj Ministerstvo zdravotníctva, ktoré vyčlenilo 5 miliónov eur zo štátneho rozpočtu na zriadenie Rezidentského programu, ktorý má znížiť vekový priemer všeobecných lekárov a pediatrov a zabezpečiť ich dostatočný počet v regiónoch Slovenska.
Marek Krajčí vo výroku spomína podiel všeobecných lekárov nad 60 rokov na 30%. Portál aktuality.sk v článku z roku 2016 spomína, že "…vo veku nad 65 rokov pracuje na Slovensku viac ako 480 všeobecných lekárov pre dospelých a vyše 300 pediatrov". Presnejšie znázornenie vekovej štruktúry všeobecných lekárov prináša diagram NCZI z roku 2015. (.pdf, s. 20):
Trend v apríli 2014 vo svojom článku uvádza, že počet všeobecných lekárov je okolo 30 %. V Zdravotníckej ročenke Slovenskej republiky 2015 sa nenachádzajú údaje, ktoré by hovorili o všeobecných lekároch, iba o lekároch vo všeobecnosti, tých je vo veku nad 60 rokov 24, 63 % (.pdf, s. 156 – 157).
„…ono doteraz boli tie pohotovostné ambulancie na 95 bodoch, teraz budú v okresných, 79 okresných mestách, doteraz to v podstate bolo nepretržite v noci, teraz to bude len do 23 hodiny…“
V pripravovanej Novele zákona č. 576/2004 Z.z. o zdravotnej starostlivosti a službách súvisiacich s poskytovaním zdravotnej starostlivosti sa bude zavádzať systém ambulantnej pohotovostnej služby, ktorý nahradí doterajší systém lekárskej služby prvej pomoci. Výrazne sa skrátia ordinačné hodiny aj sa zmenší množstvo pohotovostných ambulancií. Výrok Mareka Krajčího hodnotíme ako pravdivý.
Ministerstvo zdravotníctva Slovenskej republiky pripravuje Novelu zákona č. 576/2004 Z.z. o zdravotnej starostlivosti a službách súvisiacich s poskytovaním zdravotnej starostlivosti. Meniť sa bude systém ambulantnej pohotovostnej služby. Má slúžiť pacientom pri náhlej zmene zdravotného stavu, keď nie je bezprostredne ohrozený život. Ministerstvo v novele stanoví pevnú sieť ambulantnej pohotovostnej služby, v rámci ktorej budú lekári slúžiť počas pracovných dní od 16:00 – 23:00 a počas dní pracovného pokoja od 7:00 do 23:00. Sieť bude tvorená ambulanciami v 79 okresných mestách.
Sieť ambulantnej pohotovostnej služby nahradí systém lekárskej služby prvej pomoci. Lekárska služba prvej pomoci bola podľa Zákona č. 576/2004 doteraz vykonávaná podľa rozpisu určeného samosprávnym krajom, ktorý zverejnil miesta i čas vykonávania tejto služby (.pdf, s.11). Ordinačné hodiny tak boli najčastejšie stanovené od 16:00 – 7:00 nasledujúceho dňa a počas dní pracovného pokoja nepretržite. Počet prevádzok, ktoré poskytovali lekársku službu prvej pomoci bol ešte v tomto roku 96. So zmenami, ktoré by mali platiť od 1. januára 2018 sa tento počet zredukuje. Dosiaľ však návrh zákona prešiel len prvým čítaním, pričom do 10. októbra 2017 majú výbory stanovený čas na prerokovanie návrhu.
„…vo vyspelej Európe (…) 80% svojich pacientov vyriešia a len 20% posielajú ďalej (všeobecní lekári, pozn.).“
Dokument Operačný program Ľudské zdroje na programové obdobie 2014-2020 uvádza informáciu aj o efektívnosti, dostupnosti a kvality primárnej zdravotnej starostlivosti, ktorá má byť zabezpečená sieťou všeobecných lekárov. Tento zdroj informuje aj o ukazovateľoch primárnej starostlivosti v krajinách EÚ, pričom potvrdzuje slová Krajčího, že až 80 % prípadov je vyriešených bez potreby ďalšich úrovní zdravotnej starostlivosti. Výrok Krajčího hodnotíme ako pravdivý.
Dokument Operačný program Ľudské zdroje na programové obdobie 2014-2020 informuje takto:
"Z hľadiska jednotlivých úrovní poskytovateľov zdravotnej starostlivosti je pre dosiahnutie lepšej dostupnosti kvalitnej a efektívnej zdravotnej starostlivosti kľúčová sieť primárnej všeobecnej ambulantnej zdravotnej starostlivosti, ktorá by mala plniť úlohu „gate keepera“ pre celý systém zdravotníctva. Podľa skúseností z iných krajín EÚ dokáže funkčná sieť primárnej všeobecnej ambulantnej zdravotnej starostlivosti riešiť až 80 % všetkých prípadov bez potreby ďalších úrovní poskytovania zdravotnej starostlivosti, pričom v súčasnosti je to v SR menej ako 30 %. Výsledkom je veľké množstvo nepotrebných návštev u lekárov (ročný priemer na Slovensku je 11,3 oproti priemeru OECD na úrovni 6,4)." (.pdf, s. 92)
Ministerstvo zdravotníctva chce riešiť problém nedostatku lekárov (aj špecialistov) a príliš dlhú čakaciu dobu na vyšetrenie u špecialistov cez tzv. rezidentský program.
Systém všeobecného lekára ako prvý kontakt sa neuplatňuje vo všetkých krajinách EÚ. Podľa publikácie OECD predstavujú všeobecní lekári v 15 európskych krajinách pre pacienta prvý kontakt, ktorí môžu na základe vyšetrenia odporučiť najlepšiu možnú liečbu a prípadne poslať pacienta k špecialistovi. Pacienti z Rakúska, Cyprusu, Česka, Nemecka, Luxemburska a Grécka majú možnosť pri ochorení okamžite navštíviť špecialistu. V ostatných krajinách EU (Belgicko, Holandsko, Francúzsko, Lotyšsko, Malta, Rumunsko a Slovensko) majú taktiež pacienti možnosť navštíviť špecialistu bez odporúčania všeobecného lekára avšak za poplatok (.pdf, s.41).
„74% pacientov, to konštatuje OECD, navštevuje urgenty na Slovensku preto, že nemali dostupnú primárnu starostlivosť. To je najvyšší pomer zo všetkých európskych krajín.“
Najnovšou publikáciou OECD o zdraví obyvateľstva je „Health at Glance: Europe 2016“. Tento dokument sa venuje aj problematike primárnej starostlivosti. Tou sa zväčša myslí obvodný lekár, ktorý slúži ako referenčný bod pre ostatné služby zdravotnej starostlivosti. V spomínanej analýze sa skutočne 74 % Slovákov vyslovilo, že navštívili urgentný príjem, pretože primárna zdravotná starostlivosť nebola dostupná (.pdf, s. 47). Druhý najhorší výsledok dosiahlo Česko (51,9%) a tretí najhorší Slovinsko (41,6%). Dáta OECD sa zhodujú s Krajčího slovami, a preto výrok hodnotíme ako pravdivý.
Štvrtá edícia publikácie Health at Glance: Europe prezentuje kľúčové indikátory zdravia a zdravotných systémov v 28 krajinách Európskej únie (EÚ), piatich kandidátskych krajínách do EÚ, Nórska, Švajčiarska a Islandu. Krajčí z nej čerpal v diskusii s Druckerom viackrát (pozri výrok o odvrátiteľnej hospitalizácii, pozn.).
Samotné OECD komentuje ukazovateľ návštevy urgentných príjmov (UP) nasledovne: „Nepotrebné využívanie nákladnej zdravotnej starostlivosti je jeden z ďalších ukazovateľov, ktorým je možné monitorovať prístupnosť primárnej zdravotnej starostlivosti. Významné množstvo návštev urgentného príjmu nie sú považované za nutné, a to pre problémy, ktoré by normálne nevyžadovali núdzovú starostlivosť“. (.pdf, s. 46)
Centrum pre liečbu drogových závislostí dáta komentovalo s tým, že počet takýchto návštev na UP je jeden z dvoch ukazovateľov stavu primárnej starostlivosti: „Ukazovateľom nedostatočnej primárnej starostlivosti je počet návštev na urgentoch (urgentných príjmoch, pozn.) v nemocniciach. Slovensko je na tom najhoršie so 74 %-tmi pacientov, ktorí prišli na urgenty do nemocníc, lebo nebola pre nich dostupná primárna zdravotná starostlivosť. Na druhom mieste v Česku to už bolo iba 52 % a priemer EÚ je asi 25 % takýchto návštev. Druhým ukazovateľom úrovne primárnej zdravotnej starostlivosti je miera odvrátiteľných hospitalizácií pre chronické ochorenia (…)" (.pdf, s. 7-8).
„…to je napríklad Banská Bystrica, že sa k tým eurofondom nedostane ani vďaka oddlženiu lebo stále nebudú plniť podmienku, ktorá je Bruselom nadefinovaná podniku v ťažkosťach, dávame my peniaze zo štátneho rozpočtu.“
Ministerstvo zdravotníctva SR vypísalo výzvy na rekonštrukciu nemocníc celkovo za 153 miliónov eur. Peniaze majú ísť z eurofondov, pričom spoločnosti uchádzajúce o takéto príspevky musia spĺňať špeciálne podmienky dané Európskou komisiou, prípadne národnou autoritou. Minister zároveň presadil oddlženie nemocníc a takto umožnil, aby sa viac nemocníc mohlo zapojiť do výzvy v druhom kole. Po prvom kole oddlženia však nie všetky nemocnice budú splňovať podmienky, takou je napríklad aj nemocnica v Banskej Bystrici. Podľa súčasného nastavenia nemocnice nesmú byť tzv. "podnikmi v ťažkostiach", pričom táto podmienka sa odvíja od zadefinovania našich nemocníc ako organizácie vykonávajúce hospodársku činnosť. Podľa Európskej komisie sa oprávnenosť výdavkov určuje na národnej úrovni, podobný názor má aj predseda Lekárskeho odborového združenia (LOZ). Minister Drucker sa v minulosti vyjadril, že podmienku žiadala Komisia. Kvôli protichodným názorom tak hodnotíme výrok ako neoveriteľný.
Rezort zdravotníctva spustil prvé kolo výzvy v máji 2017 celkovo za 70 miliónov eur. Ako o tom sám minister Drucker informoval, o tieto peniaze môže uchádzať celkovo 44 nemocníc, podmienkou je, že nesmú byť tzv. podnikmi v ťažkostiach. Európska komisia definuje podniky v ťažkostiach takto (bod 20):
Minister Drucker už pri spustení prvého kola výzvy povedal, že bratislavská nemocnica sa nebude môcť uchádzať o tieto financie. Minister tiež povedal, že 44 nemocníc danú podmienku splňuje: "V súčasnosti je tam zaradených 12 nemocníc v zriaďovateľskej pôsobnosti ministerstva zdravotníctva, jedna v zriaďovateľskej pôsobnosti ministerstva obrany. Máme tam osem nemocníc v zriaďovateľskej pôsobnosti vyšších územných celkov, jednu nemocnicu, ktorá patrí mestu Kežmarok a máme tam päť neziskových organizácií". Druhé kolo výzvy by sa malo uskutočniť na budúci rok. Minister neskôr pripustil, že ani po prvom kole oddlžení nebude každá zo 44 nemocníc spĺňať dané podmienky. Zo śtátnych by sa mohli uchádzať nasledujúce štyri nemocnice: banskobystrická detská fakultná nemocnica s poliklinikou, fakultná nemocnica v Nitre a Nových Zámkoch a popradská nemocnica.
Lekárske odborové združenie (LOZ) kritizovalo ministra kvôli nastaveniu podmienok pre čerpanie eurofondov. Podľa predsedu LOZ Petra Visolajského totiž "Túto podmienku (podnik v ťažkostiach, pozn.) našim nemocniciam nestanovil Brusel, ale my sami, teda presnejšie rezort zdravotníctva (…) Táto podmienka je nezmyselná. Nemocnice, hlavne fakultné a univerzitné, nie sú a nemôžu byť podnikom v ťažkostiach. Už len z toho dôvodu, že ich dlhy preberá štát, teda de facto nemôžu skrachovať. A štát ani nemôže pripustiť, aby sa stali podnikom v ťažkostiach, ktorý by nedokázal vykonávať svoju funkciu. Už v súčasnosti vieme, že sa štátne nemocnice budú oddlžovať, v tomto svetle sa javí ako nezmyselné, najprv rozdať eurofondy súkromným ziskovým zariadeniam a následne oddlžovať ostatné nemocnice zo štátneho rozpočtu". Visolajský tu naráža na to, akým spôsobom boli definované naše nemocnice, pretože sa od toho odvíjajú aj podmienky čerpania eurofondov.
Oznámenie Európskej komisie o pojme štátnej pomoci uvedenom v článku 107 ods. 1 Zmluvy o fungovaní Európskej únie v časti 2.4 ods. 23 – 24 a 26 uvádza:
"Systémy zdravotnej starostlivosti v členských štátoch Únie sa od seba výrazne líšia. Od týchto vnútroštátnych osobitostí závisí, či a do akej miery spolu rozliční poskytovatelia zdravotnej starostlivosti navzájom súťažia.
V niektorých členských štátoch sú verejné nemocnice neoddeliteľnou súčasťou národných systémov zdravotnej starostlivosti a sú takmer úplne založené na zásade solidarity.Tieto nemocnice sa financujú priamo z príspevkov do systému sociálneho zabezpečenia a iných štátnych zdrojov a svoje služby poskytujú bezplatne na základe univerzálneho pokrytia. Súdy Únie potvrdili, že tam, kde existuje takáto štruktúra, príslušné organizácie nekonajú ako podniky.
V mnohých iných členských štátoch nemocnice a iní poskytovatelia zdravotnej starostlivosti ponúkajú svoje služby za odmenu, ktorú inkasujú priamo od pacientov alebo od ich poisťovne (40). V týchto systémoch existuje určitý stupeň hospodárskej súťaže medzi nemocnicami, pokiaľ ide o poskytovanie služieb zdravotnej starostlivosti. V takom prípade skutočnosť, že službu zdravotnej starostlivosti poskytuje verejná nemocnica, nestačí na to, aby sa činnosť označila za nehospodársku."
Ministerstvo tak pracuje s definíciou, že verejné nemocnice vykonávajú hospodársku činnosť. Ministerstvo odkazuje na stanovisko, kde bol takýto postup v tomto prípade doporučený: "MZ SR má k dispozícii stanovisko vypracované renomovanou konzultačnou spoločnosťou Deloitte, z ktorého jednoznačne vyplýva, že o prostriedky z Európskeho fondu regionálneho rozvoja sa nemôže uchádzať podnik v ťažkostiach,". V júni sa minister vyjadril v zmysle, že podmienku o podnikoch v ťažkostiach žiadala Komisia: "Európska komisia žiadala túto podmienku zadať, hoci napríklad v predchádzajúcom Operačnom programe zdravotníctvo nebola. Teraz na nej trvali. Žiadna nemocnica, ktorá je v ťažkostiach z pohľadu EBITDY alebo dlhu, nie je oprávnená čerpať".
Európska komisia (EK) vo svojom vyjadrení uviádza, že: "Podľa všeobecného nariadenia o kohéznej politike sa oprávnenosť výdavkov určí na základe vnútroštátnych pravidiel, teda na národnej úrovni (…) V prípade Európskeho fondu regionálneho rozvoja, ktorý podporuje infraštruktúrne investičné aktivity, nariadenie nepodporuje "podniky v ťažkostiach" tak, ako je to definované v pravidlách EÚ o štátnej pomoci. Podľa zásady zdieľaného hospodárenia, ktorou sa riadi politika súdržnosti, zodpovednosť je na členskom štáte, aby stanovil kritéria s cieľom získať istotu, že tieto regulačné požiadavky sú splnené."
„…a samozrejme to hovorí aj o tom, že prečo napríklad tieto CT MRI vyšetrenia sú také u nás drahé v porovnaní s inými krajinami alebo boli, pretože vlastne ten bodovník je taký starý…“
Je síce pravdou, že CT a MRI vyšetrenia sú na Slovensku najdrahšie (v rámci krajín V4), ale nenašli sme údaje, ktoré by potvrdzovali alebo vyvrátili, že je to v dôsledku starého bodovníka. Jeden zdroj uvádza, že neodborným prebratím bodovníka v 90. rokoch došlo aj k deformácii cien. Výrok však hodnotíme ako neoveriteľný.
Marek Krajčí vo výroku spomína cenu vyšetrení CT (výpočetná tomografia) a MRI (magnetická rezonancia). Ak by sme chceli porovnať cenu jedného vyšetrenia CT / MRI v rámci krajín V4, Slovensko je krajinou s jednoznačne najvyššou cenou týchto vyšetrení. Podľa Transparency International, "…zatiaľ čo slovenský poskytovateľ dostane od Všeobecnej zdravotnej poisťovne za MR sken hlavy 160 eur, české pracovisko dostane od najväčšej poisťovne VZP približne 120 eur, maďarské iba okolo 50 eur. Za CT sken hlavy dostane slovenské zariadenie približne 80 eur, poľské polovicu, Česi a Maďari platia ešte menej".
V článku označujú za najväčšieho poskytovateľa služieb MR firmu Dr. Magent, pričom jej väčšinovým spoluvlastníkom je spoločnosť Pro Diagnostic Group. Zisk skupiny v roku 2013 tvoril tretinu všetkých tržieb. Analytik inštitútu INEKO, Dušan Zachar, však v správe označil maržu firmy Pro Diagnostic Group za výnimočnú a naznačil možnosť "…zneužívania postavenia diagnostických služieb, ako aj nákupcov týchto služieb, teda poisťovní".
Podľa mediweb.hnonline.sk znižuje k 1. júlu 2017 Všeobecná zdravotná poisťovňa ceny bodu pri MRI a CT vyšetreniach. Poskytovatelia týchto služieb tak dostanú sumu nižšiu o 25% pri CT, pri MRI to bude úprava cien v rozpätí od 10 do 20 percent.
Prepisy diskusných relácií poskytuje NEWTON Media, spol. s r.o… O spôsobe hodnotenia na tejto stránke nájdete viac informácií na stránke Hodnotenie na Demagog.sk.
Drucker o peniazoch v zdravotníctve (V politike, 9. október 2016)
Michal Havran ml.
Slovenský syndikát novinárov
„Demagog.sk ukazuje, že politické lži sú pre politikov častokrát jediným spôsobom, ako hovoriť s voličmi. Demagóg ukázal, že politici nás považujú za príliš slabých nato, aby sme počúvali pravdu. Demagóg a jeho čitatelia dokazujú opak. Nechceme milosrdnú lož, chceme poznať pravdu."
Marián Leško
autor komentárov pre týždenník Trend
„Projekt Demagog.sk som si všimol už v čase, keď ešte nebol ani projektom. Ako každý, aj ja mám rád, keď časť mojej práce za mňa vykoná niekto iný. A páči sa mi, že ju vykoná tak, ako by som ju chcel robiť aj ja sám. Keby ste neboli, chýbali by ste mi."
Gabriel Šipoš
Transparency International Slovensko
„Ak chceme, aby v televíznych politických diskusiách nevyhrával najkrajšie oblečený ci najplynulejší rečník, ale najpravdovravejší, treba verejnosti aj novinárom pomôcť s faktickou kontrolou výrokov. Nik to u nás nerobí dôslednejšie ako Demagog.sk."
Kontakty | Admin
© 2012—2017 Demagog.sk

References: § 3
 § 1
 súd 
 § 15
 čl. 1
 čl. 20
 čl. 35
 čl. 13
 čl. 1
 súd 
 § 3